CELEX: 
Language: hu
Date: 2018-06-06 00:00:00
Title: A BIZOTTSÁG (EU) .../... FELHATALMAZÁSON ALAPULÓ HATÁROZATA az Unión kívüli beruházási projekteket támogató finanszírozási műveletek veszteségeinek fedezésére az Európai Beruházási Banknak nyújtott uniós garanciáról szóló 466/2014/EU európai parlamenti és tanácsi határozat III. mellékletének Irán tekintetében történő módosításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az Irán nukleáris programjára vonatkozó átfogó közös cselekvési terv (JCPOA) megkötése és végrehajtása megnyitotta az utat az EU és Irán közötti kapcsolatok megújítása előtt. Az EU és Irán közötti jelen kötelezettségvállalás alapja az Irán és a többi fél (az Európai Unió, Franciaország, Németország, az Egyesült Királyság, az Egyesült Államok, Oroszország és Kína) által (2015. július 14-én) megkötött átfogó közös cselekvési terv maradéktalan és folyamatos végrehajtása. A Nemzetközi Atomenergia-ügynökség (NAÜ) rendszeresen ellenőrzi, hogy Irán tejesíti-e a nukleáris megállapodás rendelkezéseit, és 10 jelentést bocsátott ki (a legutóbbit 2018. február 22-én), megerősítve Irán nukleáris vonatkozású kötelezettségvállalásainak teljesítését.
            
            
               A Tanács 2016. november 14-én már üdvözölte annak lehetőségét, hogy „az Európai Beruházási Bank (EBB) harmadik országoknak történő hitelnyújtási megbízatását Iránra is kiterjesszék.”
            
            
               A Bizottság 2016. szeptember 14-i javaslata az EBB külső hitelezési megbízatására vonatkozó hatályos határozat számos területen történő módosítását javasolta. A javasolt módosítások magukban foglalták Irán felvételét a potenciálisan támogatható országok listájára. A külső hitelezési megbízatásról szóló módosított határozatot az Európai Parlament és a Tanács végül 2018 márciusában fogadta el, és az 2018 áprilisában lépett hatályba ((EU) 2018/412 határozat) Iránnak a potenciálisan jogosult országok listájára történő felvétele feljogosítja a Bizottságot arra, hogy felhatalmazáson alapuló jogi aktust fogadjon el, amellyel Iránt felveszi a külső hitelezési megbízatás keretében a jogosult országok listájára.
            
            
               Az USA azon döntése ellenére, hogy visszavonul a közös átfogó cselekvési tervtől, az EU-nak továbbra is követnie kell Iránban fennálló politikai és gazdasági érdekeit, amelyek a nukleáris megállapodás maradéktalan és hatékony végrehajtásán alapulnak.
            
            
               Miután az uniós állam- illetve kormányfők a 2018. május 16-án este megtartott szófiai vezetői találkozón egyhangúlag támogatták Juncker elnök és Federica Mogherini főképviselő/alelnök javaslatait, a Bizottság 2018. május 18-án elindította az egyes tagállamok által kijelölt szakértőkkel folytatott konzultációs folyamatot, előkészítve e felhatalmazáson alapuló jogi aktus elfogadását. A működési előfeltételek és az EBB irányító szervei által hozott határozatok, valamint az Irán által a pénzmosás és a terrorizmus finanszírozása elleni küzdelem tekintetében alkalmazandó keretszabályoknak való megfelelés terén elért előrehaladás további értékelésétől függetlenül, a felhatalmazáson alapuló jogi aktus, amint hatályba lép, elérhetővé teszi az uniós költségvetési garanciát az EBB külső hitelezési megbízatása keretében Iránban végrehajtott tevékenységek potenciális finanszírozására, ha és amikor az EBB irányító szervei ilyen finanszírozási tevékenységek folytatását határozzák el. Az egyedi pénzügyi műveletek és projektek jóváhagyására minden vonatkozó szabályt és eljárást alkalmazni kell. A jelen határozat semmilyen formában nem tekinthető az EBB által iráni projektek támogatására tett kötelezettségvállalásnak; ez változatlanul az EBB irányító testületeinek hatáskörében marad.
            
            
               2.Az iráni gazdasági, társadalmi, környezetvédelmi és politikai helyzet értékelése
            
            
               Politikai háttér
            
            
               Az EU és Irán közötti kapcsolatok a következő elveken alapulnak:
            
            
               ·Az átfogó közös cselekvési terv teljes körű végrehajtásának biztosítása és támogatása a kétoldalú együttműködés további javítása és elmélyítése érdekében.
            
            
               ·Együttműködési kapcsolatok kialakítása a kölcsönös érdeklődésre számot tartó területeken, a gazdasági fejlődés, az emberi jogok tiszteletben tarása, az iráni és európai emberek jóléte és jólléte érdekében. Idetartozik az energia, a környezetvédelem, a migráció, a kábítószerek, a humanitárius segítségnyújtás, a közlekedés, a polgári védelem, a tudomány, az oktatás és a kultúra terén folytatott együttműködés.
            
            
               ·A régió békéjének, biztonságának és stabilitásának előmozdítása, valamint a regionális konfliktusok békés rendezése párbeszéd és szerepvállalás révén.
            
            
               Federica Mogherini, az Unió főképviselője és alelnöke 2016. április 16-án hét másik uniós biztossal együtt látogatást tett Iránba, ahol az iráni külügyminiszterrel, Mohammad Javad Zariffal közös nyilatkozatot adott ki, elindítva az EU és Irán közötti fokozatos együttműködést számos területen és ágazatban. Az együttműködés jelenleg gazdasági, kereskedelmi és beruházási tárgyú megbeszéléseket, oktatási és tudományos együttműködést, környezetvédelmi és éghajlatváltozási szakértői csereprogramokat, valamint humanitárius és emberi jogi kérdésekről folytatott tárgyalásokat ölel fel. Jelenleg a Külügyek Tanácsa által 2016. november 14-én jóváhagyott közös nyilatkozat képezi a kétoldalú együttműködési menetrend alapját.
            
            
               2013. évi első megválasztása óta Rouhani elnök gazdasági reformokat tudott elindítani és új fiskális politikát bevezetni. Ezek a reformok jelenleg nyomás alatt állnak, részben az USA közelmúltbeli azon döntése miatt, hogy visszavonul a közös átfogó cselekvési tervtől. Általánosabban, az iráni kormány teljes mértékben teljesítette az átfogó közös cselekvési terv keretében vállalt nukleáris vonatkozású kötelezettségeit, de kifejezte egyértelmű óhaját, hogy a nukleáris megállapodás fennmaradó felei a megállapodást oly módon tartsák fenn, amely megfelel Irán jogos gazdasági elvárásainak. Az EU törekedni fog arra, hogy megoldásokat találjon a jogos gazdasági érdekek védelmére és az iráni nép számára a gazdasági előnyök növelésére.
            
            
               Az emberi jogok és a demokrácia helyzete továbbra is aggodalomra ad okot az EU számára, különösen a halálbüntetés alkalmazása, a vallási és etnikai kisebbségek, valamint a nők és lányok jogai tekintetében. Irán számos európai kettős állampolgárt tart fogva, akiktől megtagadja a konzuli segítséget, mivel nem ismeri el a kettős állampolgárságot. Az EU és Irán az évente kétszer megrendezett magas szintű párbeszéd részeként rendszeres megbeszéléseket folytat az emberi jogok témakörében. Az EU támogatja továbbá az ENSZ Közgyűlésének az iráni emberi jogi helyzetről szóló határozatát. Az időszakos egyetemes emberi jogi helyzetértékelésben Irán is részt vesz.
            
            
               Következésképpen, bár az átfogó közös cselekvési terv erőteljes nyomás alatt áll, az EU eltökélt szándéka, hogy kitart a megállapodás mellett mindaddig, amíg Irán is így tesz. A Rouhani elnök mérsékelt kormányzata és gazdaságpolitikája támogatást érdemes, amelyek következtében Irán regionális összefüggésben is stabilabbá és kiszámíthatóbbá válhat. Az EU és Irán közötti gazdasági együttműködés kölcsönös érdeket jelent. A szankciók bevezetése előtt az EU volt Irán elsődleges kereskedelmi partnere.
            
            
               Gazdasági és társadalmi értékelés
            
            
               Háttér és gazdasági teljesítmény 2016 előtt
            
         
         
            
               Irán Szaúd-Arábia után a Közel-Kelet második legnagyobb gazdasága, és Egyiptom után a régió második legnépesebb országa, amelynek 2017-ben a becsült bruttó hazai terméke (GDP) körülbelül 406 milliárd USD, lakossága pedig 80 millió fő volt. A Világbank besorolása szerint Irán a közepes jövedelmű országok felső sávjába tartozó ország, ahol az egy főre jutó bruttó nemzeti jövedelem (GNI) 2016-ban 5 470 USD volt (Atlas módszer). Irán rendelkezik a világon a második legnagyobb földgázkészletével és a negyedik legnagyobb feltárt kőolajkészletével, és tagja a Kőolaj-exportáló Országok Nemzetközi Szervezetének (OPEC).
            
            
               Hozzávetőleg 2000 óta Irán a kereskedelem liberalizálása, a devizakorlátozások megszüntetése és a közvetlen külföldi befektetések (kkb) ösztönzése révén egyre inkább megnyitotta gazdaságát a világ többi része felé. Irán megfigyelői státuszt kapott a Kereskedelmi Világszervezetben (WTO), és továbbra is taggá kíván válni. A megnövekedett exportbevételek javították külső pozícióját, és a nemzetközi tartalékok jelentős felhalmozódását és a GDP-hez viszonyított alacsony külső adósság arányt eredményeztek. A GDP növekedése 2000 első évtizedében mintegy évi 6%-osra gyorsult, az egy főre jutó GNI pedig 2011-ben elérte a 7 700 USD-t. A Világbank szerint a szegénységi szint 2009 és 2013 között 15%-ról 9%-ra csökkent, részben egy jelentős készpénztranszfer-programnak köszönhetően, hivatalos szegénységi küszöb vagy szegénységi adatok azonban nem állnak rendelkezésre. Irán a 69. helyen áll az ENSZ humán fejlettségi mutató listáján.
            
            
               A 2006 és 2014 közötti időszakban költséges jóléti és lakhatási programokat is magukban foglaló expanzív politikák jelentős költségvetési hiányt eredményeztek a bankok számára, amelyet jegybanki és kormányzati kölcsönökkel finanszíroztak. Ezek a politikák a pénzügyi szektor tartós torzulásaihoz vezető tényezők egyikét jelentették, és a nemteljesítő bankhitelek magas arányát, alacsony likviditást, magas kamatlábakat és a magánberuházások számára csekély hitelhez jutási lehetőségeket eredményeztek. A 2012-ben a szankciók szigorításával az olajkivitel a felére csökkent, és az olajból származó állami bevételek csökkenése súlyosbította a már amúgy is súlyos gazdasági torzulásokat.
            
            
               Az inflációs ráta az elmúlt 30 évben túlnyomó részben 10% és 25% között ingadozott, és 2013-ban 40% felett tetőzött, a riál erőteljes leértékelődése mellett. Mivel a GDP 2012-ben 6%-kal csökkent (2013-ban pedig 1,7%-kal), a vásárlóerő-paritáson számított egy főre jutó reál GDP 2014-re 5 400 USD-re esett vissza. Az új elnökség által 2014-ben a stabilitásorientáltabb gazdaságpolitika felé történő visszatérés lehetővé tette a központi bank számára az inflációs ráta csökkentését és a valuta leértékelődésének lassítását, a munkanélküliségi ráta azonban a 2014. évi 10,6%-ról 2015-ben 11,7%-ra emelkedett.
            
            
               Az EU és Irán közötti kereskedelmi és együttműködési megállapodás megkötésére irányuló tárgyalások 2005. augusztus óta szünetelnek, amikor Irán megkezdte nukleáris tevékenységeinek fokozását. Az Európai Bizottság 2007-ben kereskedelmi korlátozásokat vezetett be. Ezeket a szankciókat 2010-ben kibővítették, és 2012-ben tovább szigorították, valamint messzemenő korlátozásokat vezettek be minden pénzügyi tranzakcióra és a kőolajtermékek kereskedelmére és a kapcsolódó beruházásokra vonatkozóan. A Világbank 2005-ben beszüntette az Iránnak nyújtott hitelezését, és jelenleg nem rendelkezik országsegítő stratégiával (CAS) Irán vonatkozásában. A Nemzetközi Pénzügyi Társaság (IFC) 2005-ig lezárta a korábbi beruházásokat, de a Nemzetközi Valutaalap évente elvégzi a IV. cikk szerinti felülvizsgálatot.
            
            
               Gazdasági teljesítmény 2016 óta
            
            
               Az átfogó közös cselekvési tervnek (JCPOA) és az uniós szankciók 2016. január 16-ai megszüntetésének legfontosabb előnyeit Irán számára a pénzügyi rendszerhez (különösen a SWIFT-hez) való újbóli csatlakozás, a befagyasztott eszközökhöz és a technológiához való hozzáférés, a kereskedelmi volumen növekedése (olajkivitel és csökkenő szállítási költségek) valamint a külföldi beruházások jelentik. A fennmaradó amerikai szankciók és a nemzetközi bankok aggályai az egyesült államokbeli bankokkal fennálló kapcsolatokra gyakorolt esetleges negatív hatásokkal kapcsolatban, számos üzleti megállapodás megkötését akadályozták az átfogó közös cselekvési terv keretében, még az Obama-kormány idején is.
            
            
               A reál GDP növekedése a szankciók feloldása után megugrott, de a középtávú növekedéshez jelentős reformokra lesz szükség. Az olajtermelés és az export kivételes növekedése következtében a reál GDP 2016-ban 12,5%-ra nőtt, de a 2017/18 évben (az iráni év március 20-án kezdődik) a növekedés várhatóan 4,3%-ra mérséklődik, mivel az olajtermelés további növekedése korlátozott. 2017/18-ban az élénkülés az olajon kívüli ágazatra is kiterjedt, amelyet támogató adó- és monetáris politika, valamint az építőipari és szolgáltatási tevékenység élénkülése segített. A reál GDP növekedése 2018/19-ben várhatóan tovább fog csökkenni, 4%-ra, mivel az olajtermelés az Iránra vonatkozó OPEC felső határértékkel összhangban stabilizálódik.
            
            
               A költségvetési hiány 2016 és 2017 között a GDP 2,3%-ában mérsékelt maradt, és 2018/19-ben várhatóan 1,4%-ra csökken (feltételezve, hogy az olajárak nem változnak). A költségvetési politika célja, hogy fokozatos konszolidációt valósítson meg, és 2022-ig a jelenlegi kiadások 33%-áról 20%-ra csökkentse az állami bevételek kőolajfüggőségét, főként a héabeszedés fokozása révén. A költségvetési kihívások közé tartozik a költségvetés és a kiadások ellenőrzésének nem hatékony végrehajtása, valamint az elégtelen költségvetési szabályok és eljárások, amelyek nem teszik lehetővé az átlátható és átfogó költségvetés-tervezést, és amelyek következtében a költségvetési kockázatokat valószínűleg nem jelentik be.
            
            
               A költségvetési kiadások középtávon növekedni fognak, hogy kielégítsék a magasabb államadósságból és az állami bankok feltőkésítéséből eredő növekvő kamatkifizetéseket, valamint a társadalombiztosítási kötelezettségeket. A hátralékok további felhalmozódásának kockázata továbbra is magas.
            
            
               A munkanélküliségi ráta középtávon valószínűleg közel 12%-os marad. A munkanélküliség sokkal magasabb a fiatalok és a nők körében, a munkahelyteremtés üteme pedig elmarad a munkaerőpiacra újonnan belépők gyorsan növekvő számától.
            
            
               Az infláció 2017/18 során átlagosan 9,9% volt, amit az élelmiszerárak mérséklődése és a stabil szabályozott árak segítettek elő. Az infláció az árfolyamromlás másodlagos hatásait követően 2018/19-ben várhatóan 12%-ra gyorsul. Az iráni riált részben az USA-dollár árfolyamához rögzítették (hivatalos kamatláb), részben pedig szabad piaci (jogszerű) kereskedés tárgya. 2017 vége óta az iráni valuta az amerikai dollárral és más külföldi valutákkal szemben értékének több mint egyharmadát elvesztette. Az elemzők többsége egyetért az iráni központi bankkal abban, hogy a gyorsított értékcsökkenés nem a gyenge gazdasági fundamentumok következménye (stabil inflációs ráta, folyófizetésimérleg-többlet, elegendő devizatartalék). Az országon kívüli külföldi devizatartalékokhoz való korlátozott hozzáférés a jelentős tőkekiáramlás mellett – ennek egy része a korábbi szankciókhoz, más része a biztonsági aggályokra tekintettel vagyoni javak külföldi vásárlásához kapcsolódik –, fokozta a külső sebezhetőséget.
            
            
               Az amerikai szankciók ismételt bevezetésétől való félelelm és az ország bankrendszerébe vetett bizalom hiánya a valuta leértékelődésének erőteljes okaivá váltak. A fizetőeszköz árfolyamának 2018. áprilisi szabadesésére reagálva a kormány korlátozásokat vezetett be az USA dollár tulajdonlására vonatkozóan, megtiltotta az engedéllyel rendelkező pénzváltó irodákon kívüli devizakereskedést, és a kereskedést csak az új egységes hivatalos, 42 000 riálos árfolyamon engedélyezte (37 000 helyett).
            
            
               A pénzügyi szektor reformjának előrehaladása
            
            
               A bankszektor reformja továbbra is az egyik legsürgetőbb kihívás. A kormány fizetési hátralékainak öröksége, a stagnáló ingatlanszektornak való kitettség, az ellenőrizetlen, fragmentált pénzügyi intézmények és a rossz kockázatkezelés következtében a banki ágazatban tőkehiányhoz és magas kamatlábakhoz vezetett, ami a magánberuházások jelentős gátjává vált.
            
            
               A központi bank a szükséges feltőkésítés értékét – a nemteljesítő hitelek kezelésére és az ágazat (a bankokon kívüli hitelintézeteket is ideértve) szerkezetátalakítására tekintettel – a GDP 30%-ára becsüli. A központi bank terve a pénzügyi ágazat reformjára vonatkozóan már több befolyásos egyházi szervezet pénzügyi tevékenységének ellenőrzését központi banki ellenőrzés alá vonta, a jelentések szerint a Biztonsági Tanács támogatásával. A bankokról szóló törvény tervezete, amely 2017 vége óta a parlament előtt van, több tervet vázol fel a problémákkal küzdő bankok számára, naprakésszé teszi a bankokra vonatkozó szabályozást és felkészíti az iráni bankokat a nemzetközi pénzügyi beszámolási és kockázatkezelési standardok alkalmazására, valamint enyhíti a külföldi bankok iráni telephelyeire vonatkozó feltételeket. Ezek a reformok együtt járnak a központi bankról szóló törvényjavaslatban szereplő reformokkal, amelyek erősítenék a központi bank felügyeleti hatáskörét és függetlenségét, és a központi bank jogszabályi felhatalmazásának központjába újra az infláció alacsony tartását helyeznék. Mindkét törvény javítaná a kereskedelmi bankok jelentéstételi gyakorlatának átláthatóságát és a bankok felügyeletét, ami szintén szükséges a pénzmosás és a terrorizmusfinanszírozás elleni küzdelem jogi keretének javításához.
            
            
               Általánosabban, a pénzmosás elleni és a terrorizmus finanszírozása elleni küzdelem terén tett erőfeszítések tekintetében a Pénzügyi Akció Munkacsoport (FATF) megállapodott Iránnal egy cselekvési tervben, amelynek Irán általi végrehajtása még folyamatban van. Azt követően, hogy Irán beleegyezett a cselekvési terv végrehajtásába, a FATF 2018 júniusáig felfüggesztette az – előzőleg hatályban lévő – ellenintézkedésekre vonatkozó felhívást. Az iráni parlament jelenleg felülvizsgálja a pénzmosás és a terrorizmus finanszírozása elleni küzdelemre vonatkozó jogi keretnek a cselekvési terv által megkövetelt egyes kulcsfontosságú elemeit. A FATF következő, 2018. júniusi ülésén fogja megvizsgálni az e téren, és a cselekvési terv valamennyi vonatkozásában elért haladást. Irán szerepel továbbá a pénzmosás és a terrorizmus finanszírozása elleni küzdelemre terén kiemelt kockázatot jelentő harmadik országoknak az Európai Bizottság által 2016. július 14-én elfogadott listáján, amely általánosságban követi az FATF iránymutatását
                  1
               .
            
            
               A strukturális reformok terén elért haladás értékelése
            
            
               A jelenlegi gazdaságpolitikai keretet a 2012-ben elfogadott „2020-as jövőkép” elnevezésű program határozza meg. Ez előirányozza, hogy Irán állami dominanciájú (és részben állami irányítás alatt álló) gazdaságból az üzleti környezet és a versenyképesség javítása, a pénzügyi szektor korszerűsítése és a közvetlen külföldi befektetések vonzása révén egy erőteljesebben piaci alapú gazdasággá váljon.
            
            
               Az iráni parlament jóváhagyta a hatodik ötéves fejlesztési tervet (a 2016. március és 2021. március közötti időszakra), amely gazdasági célokként 8%-os átlagos gazdasági növekedést, a munkanélküliségi ráta 7%-ra csökkentését, az inflációs ráta 10% alatti szinten tartását, az állami költségvetésben az olajbevételek arányának 31,5%-ról 22%-ra történő csökkentését és nyugdíjreformot határoz meg. Összességében a terv felvázolja a költségvetési konszolidációhoz és a fenntarthatósághoz vezető utat, és megerősíti az erőteljesebb magánszektor felé történő reorientációt korlátozott állami részvétellel.
            
         
         
            
               Az állami tulajdonú vállalatok privatizációja a politikai napirenden élén van, mivel egy 2006. évi alkotmánymódosítás lehetővé tette a legtöbb állami tulajdonú vállalat értékesítését, kivéve az olyan stratégiai ágazatokba tartozókat, mint az upstream energia, a légi közlekedés és a hajózás. A magántőke hiánya, részvénye juttatása a munkavállalók, a szövetkezetek és a szegények részére („igazságossági-részesedés”), valamint az államhoz kapcsolódó szerzett érdekek befolyása akadályozta a 2005/06 után indított privatizációs programot.
            
            
               Mindezen tényezők miatt a privatizáció jellemzően állami szervek részvényeinek kvázi-állami intézmények – többek között nyugdíjalapok, vallási alapítványok és az Iszlám Forradalmi Gárda (IRGC) tulajdonában álló vállalatok – részére történő átruházásában nyilvánult meg. Ez a helyzet aláássa a külföldi cégekkel fennálló jövőbeli partnerségeket, tekintettel arra, hogy az IRGC tulajdonában lévő vállalatok továbbra is feketelistán maradnak.
            
            
               A nagy és jól képzett munkaképes korú népesség ellenére a munkaerőpiaci eredmények gyengék. A munkaerőpiaci részvétel a nemzetközi szabványok szerint alacsony (40%), a munkanélküliség pedig az elmúlt 30 évben 11% körül mozgott. A nők munkaerőpiaci részvétele nagyon alacsony (17%), míg körükben a munkanélküliségi ráta meghaladhatja a 20%-ot.
            
            
               Tekintettel arra, hogy a népesség körében gyorsan nő a fiatalok aránya, a magas ifjúsági munkanélküliségi ráta (30%) jelentős kihívást jelent. A magánszektor fejlődésének strukturális szűk keresztmetszetei alacsony munkahelyteremtési arányokat okoznak, és megakadályozzák új belépők bevonását. Az elbocsátásra vonatkozó szigorú szabályok, a termelékenység és a bérek közötti gyenge kapcsolat, valamint a strukturális munkaerőhiány akadályozzák a munkaerőpiac működését a kínálati oldalon.
            
            
               Az iráni gazdaság összességében nagy potenciállal rendelkezik, a gazdasági intézmények pedig igéretes reformtörekvéseket fogalmaznak meg, amelyek ugyanakkor jelentős akadályokkal szembesülnek az átláthatatlan gazdaságpolitika miatt. Az átfogó közös cselekvési terv által felkínált lehetőségek teljes kihasználása érdekében az iráni kormánynak folytatnia kell a pénzügyi és banki ágazat reformját és szerkezetátalakítását, a közszféra átalakítását, beleértve az állami tulajdonú és részben állami vállalatokat, valamint a szociális jóléti rendszer költségvetési szempontból fenntartható módon történő kiigazítását.
            
            
               A legutóbbi ötéves fejlesztési terv nem csupán a költségvetés fenntarthatóságához vezető utat határozza meg, hanem megerősíti az erőteljesebb magánszektor felé történő reorientációra való törekvést is korlátozott állami részvétel mellett. Ugyanakkor az iráni nem kormányzati politikai erők eléggé befolyásosnak tűnnek ahhoz, hogy a gazdaság egy részét a kormány befolyásán kívül tartsák és akadályozzák a kormányzati reformokat és egy valódi magánszektor kialakulását, valamint torzítják a gazdasági versenyt.
            
            
               A részben állami szervezetek (a Forradalmi Gárda, az engedéllyel nem rendelkező egyházi pénzügyi szervezetek) befolyásának csökkentése kulcsfontosságú lesz a hatékonyság, az átláthatóság és a magánbefektetők részvétele szempontjából. Valósnak tűnik a kormány elkötelezettsége az állam szerepének megreformálása és a kvázi állami szektor méretének és befolyásának csökkentése iránt, tekintettel arra, hogy a makrogazdasági stabilitásra, a gazdasági növekedésre és a munkanélküliség csökkentésére irányuló kulcsfontosságú szakpolitikai célokat csak egy erősebb magánszektorral tudja elérni.
            
            
               Az EU gazdasága számára az iráni gazdaság megnyitása és lehetséges átalakítása jelentős lehetőségeket kínál a beruházásokra és az exportra, de a régió társadalmi-gazdasági stabilitásának támogatására is. Figyelembe véve az átfogó közös cselekvési tervben vállalt kötelezettségvállalásokat és az Iránnal fenntartott uniós gazdasági kapcsolatok jelentős potenciálját, az EBB támogathatná az ország gazdasági reorientációját a magánszektor megerősítése felé, amire az iráni hatóságok kötelezettséget vállaltak, például a kis- és középvállalkozások finanszírozáshoz való hozzáférésének javítása révén. Az EBB megkönnyíthetné a modern technológia és különleges intézkedések bevonását a szolgáltatások és a mezőgazdaság ágazatába, amelyek fontos szerepet játszhatnak a termelékenység és a jövedelmek fokozásában. Az ilyen támogatás hozzájárulhat a fenntartható gazdasági növekedés előmozdításához és az ifjúsági munkanélküliség csökkentéséhez a produktív infrastruktúra modernizálása és a magánszektor fejlesztése révén. Az EBB fontolóra veheti az iráni piaccal üzleti tevékenységet folytató cégek támogatását is.
            
            
               Környezeti tényezők
            
            
               Az Irán előtt álló környezeti kihívások
            
            
               Az elmúlt években Irán által folytatott belföldi politikák súlyos környezeti következményekkel jártak. A szankciók növelték a vízkészletekkel kapcsolatos infrastruktúra bővítése és az élelmiszerek és energia iránti igényt. Irán fő környezeti kihívásai ma a következők: vízhiány, talajromlás (a sivatagosodás és az erdőirtás következtében), energia (Irán szén-dioxid-kibocsátása a világon a legmagasabbak között van), légszennyezettség, hulladékgazdálkodás és a biológiai sokféleség növekvő iramú csökkenése.
            
            
               Irán édesvíz-ellátása súlyos terhelésnek van kitéve – az ország 90%-a száraz vagy félszáraz, és a csapadék mintegy kétharmada elpárolog, mielőtt feltölthetné a folyókat. A helyzetet súlyosbítják a gyakori aszályok és az éghajlatváltozás. Az ivóvízellátási válság olyan súlyos, hogy több mint 6,000 település tartályhajókról kapja az ivóvizet.
            
            
               Az 1979 utáni forradalmi időszakban az Iszlám Köztársaság engedélyt adott szerte az országban több ezer kút fúrására a mezőgazdaság előmozdítása érdekében. A szakértők a vízforrások csökkenésének egyik fő okaként ezt, és a korábbi közigazgatási szervek idejében a népszerű gátépítések gyakoriságát említik. Az elmúlt harminc évben Irán 600 gátat épített – átlagosan évente húszat. Az ivóvízellátási válság orvoslására nincs külön terv.
            
            
               Az Urmia-tó jelentős, határokon átnyúló kihívást jelent. Az Urmia-tó a török határ közelében található. A tavat 1971-ben a Ramsari Egyezmény keretében nemzetközi jelentőségű, védett vizes élőhellyé, 1976-ban pedig UNESCO bioszféra-rezervátummá nyilvánították. A tó vízgyűjtő területe a régió mezőgazdasága szempontjából fontos. Maga a tó az Artemia urmiana nevű különleges nauplius rák élőhelye, amelyek magas sótartalmat is eltűrő ellenálló fajták. A tó élőhelye számos hüllő, kétéltű és emlős fajnak is, és jelentős szezonális élőhelyet biztosít több vándorló madárfaj számára.
            
            
               Az Urmia-tó, amely valaha a világ hatodik legnagyobb sósvizű tava volt (Luxemburg méretének kétszerese), 30 éve hanyatlik. Területe az elmúlt évtizedben mintegy 90%-kal csökkent, káros port okozó sósivatagnak helyet adva. Hassan Rouhani elnök a következő évtizedre 5 milliárd USD értékben tett kötelezettségvállalást az Urmia-tó újjáélesztésére. Irán tervei szerint Örményországból és Grúziából szivattyúzna vizet. A vizet az örményországi Sevan-tóból és grúziai Kura folyóból hozzák majd Iránba három szivattyúállomáson keresztül.
            
            
               Noha az iráni alkotmány 50. cikke szerint „az Iszlám Köztársaságban közfeladatnak minősül a környezet megőrzése, amelyben a jelenlegi és a jövő generációknak virágzó társadalmi léthez van joga. Tilos olyan gazdasági és egyéb tevékenységet folytatni, amely a környezet szennyezi vagy abban helyrehozhatatlan károkat okoz”, és bár létezik néhány környezetvédelmi jogszabály, nincs átfogó nemzeti környezetvédelmi terv vagy stratégia. Az említett környezetvédelmi jogszabályok végrehajtása kihívást jelent. A végrehajtás felügyeletéhez, a minisztériumok közötti konzultáció javításához és a bírságok növeléséhez szükséges kapacitások és források megerősítése elősegítheti a végrehajtás javítását.
            
            
               A környezetvédelem és a vízgazdálkodás terén az EU és Irán között folytatott együttműködés
            
            
               Irán a környezetvédelem témakörét az EU-val folytatott együttműködés kiemelt területeként jelölte meg. Az EU külügyi és biztonságpolitikai főképviselője és alelnöke, és Karmenu Vella, a környezetpolitikáért, a tengerügyekért és a halászati politikáért felelős biztos, valamint Masoumeh Ebtekar, Irán alelnöke és környezetvédelmi miniszterhelyettese réstvételével 2016 áprilisában Teheránban tartott találkozó alkalmával a két fél közös nyilatkozatot adott ki. 2016 decemberében Ebtekar alelnök és Karmenu Vella biztos igazgatási megállapodást írt alá a környezetvédelmi ügyekben folytatott együttműködés kereteiről.
            
            
               A megállapodás három tematikus munkaterületet ölelt fel:
            
            
               ·Körforgásos gazdaság és hulladékgazdálkodás,
            
         
         
            
               ·Ipari kibocsátások és levegőminőség,
            
            
               ·Vízkészlet-gazdálkodás, beleértve a tengeri környezetet is.
            
            
               Az aláírás óta az együttműködés technikai szinten folytatódott. Az uniós és iráni szakértők részvételével zajló technikai találkozókra 2017. novemberben került sor Teheránban. Az üléseket az iráni Környezetvédelmi Minisztériummal és a kapcsolódó minisztériumokkal szoros együttműködésben szervezték meg.
            
            
               A 2017 novemberében megtartott üléseket követően a jövőbeli együttműködésről szóló felmérő tanulmányt készítettek az együttműködés ütemtervének kidolgozása céljából. E téren további megbeszélésekre van szükség az iráni partnerrel.
            
            
               A környezetvédelmi ügyekben folytatott együttműködési keret végrehajtását egy partnerségi eszközre irányuló javaslat (szakpolitika-támogató eszköz) segíti.
            
            
               2017 áprilisában a Tanács felhatalmazta a Bizottságot, hogy tárgyalásokat folytasson az EU és Irán közötti, az éghajlatváltozással kapcsolatos együttműködésről szóló egyetértési megállapodásról.
            
            
               Az EBB fontolóra veheti továbbá, hogy részt vegyen Irán környezeti kihívásainak kezelésében olyan területeken történő beruházások révén, mint például a megújuló energia, az energiahatékonyság, az éghajlatváltozás mérséklése és az ahhoz való alkalmazkodás, aminek keretében biztosítaná a szükséges finanszírozást, valamint a fent ismertetett kihívások és törekvések kezeléséhez szükséges alapvető technikai támogatást és tudást.
            
            
            
               3. A JOGI AKTUS ELFOGADÁSÁT MEGELŐZŐ KONZULTÁCIÓK
            
            
               A Bizottság 2018. május 28-i, a jogalkotás minőségének javításáról szóló, 2016. április 13-i intézményközi megállapodás
                  2
                alapján összehívott ülésén, és az e megállapodás által a felhatalmazáson alapuló jogi aktusok előkészítése tekintetében előírt eljárással összhangban konzultált a tagállami szakértőkkel. Az Európai Parlament és a Tanács az említett megállapodásban előírtaknak megfelelően szintén küldött szakértőket. Az ülésen az EBB is részt vett.
            
            
               A tagállami szakértőkkel való konzultáció során emlékeztettek arra, hogy az Európai Beruházási Bank továbbra is megfelelő politikákat és folyamatokatat fog alkalmazni integritásának, és a Bankba vetett bizalomnak a védelmében.
            
            
               4.A FELHATALMAZÁSON ALAPULÓ JOGI AKTUS JOGI ELEMEI
            
            
               E felhatalmazáson alapuló bizottsági határozat célja a 466/2014/EU határozat III. mellékletének módosítása és az uniós garanciával fedezett EBB-finanszírozási műveletekre jogosult országok jegyzékének Iránnal történő kiegészítése.
            
            
               A BIZOTTSÁG (EU) .../... FELHATALMAZÁSON ALAPULÓ HATÁROZATA
            
            
               (2018.6.6.)
            
            
               az Unión kívüli beruházási projekteket támogató finanszírozási műveletek veszteségeinek fedezésére az Európai Beruházási Banknak nyújtott uniós garanciáról szóló 466/2014/EU európai parlamenti és tanácsi határozat III. mellékletének Irán tekintetében történő módosításáról
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel az Unión kívüli beruházási projekteket támogató finanszírozási műveletek veszteségeinek fedezésére az Európai Beruházási Banknak nyújtott uniós garanciáról szóló, 2014. április 16-i 466/2014/EU európai parlamenti és tanácsi határozatra
                  3
                és különösen annak 4. cikke (2) bekezdésére,
            
            
               mivel:
            
         
         
            
               (1)A 466/2014/EU határozat elfogadása óta Iránban gazdasági, társadalmi, környezetvédelmi és politikai téren jelentős fejlődés ment végbe.
            
            
               (2)2016. november a Tanács üdvözölte az Európai Beruházási Bank külső hitelezési megbízatása Iránra történő kiterjesztésének lehetőségét.
            
            
               (3)A 466/2014/EU határozat módosításáról szóló, 2018. március 14-i (EU) 2018/412 európai parlamenti és tanácsi határozat
                  4
                Iránt felvette a potenciálisan támogatható régiók és országoknak e rendelet II. mellékletében található jegyzékébe.
            
            
               (4)Az Iránnal szembeni jövőbeni uniós politika kialakításában továbbra is kulcsszerepet játszik az, hogy Irán kézzelfogható lépéseket tesz-e az egyetemes alapvető szabadságok, a jogállamiság és az emberi jogok tiszteletben tartása felé.
            
            
               (5)A z Európai Beruházási Banknak továbbra is megfelelő politikákat és folyamatokatat kell alkalmaznia integritásának, és a Bankba vetett bizalomnak a védelmében.
            
            
               (6)A Bizottság ezért az Európai Külügyi Szolgálat (EKSZ) bevonásával úgy értékelte, hogy az általános gazdasági, társadalmi, környezetvédelmi és politikai helyzet lehetővé teszi a 466/2014/EU határozathoz csatolt, az uniós garancia melletti EBB-finanszírozásra jogosult országok jegyzékét megállapító III. melléklet Iránnal történő kiegészítését.
            
            
               (7)A 466/2014/EU határozatot ezért ennek megfelelően módosítani kell,
            
            
               ELFOGADTA EZT A HATÁROZATOT:
            
            
               1. cikk
            
            
               A 466/2014/EU határozat III. mellékletének C. 2. pontjában az alábbi szövegrész helyébe:
            
            
               „Banglades, Bhután, Fülöp-szigetek, India, Indonézia, Irak, Jemen, Kambodzsa, Kína, Laosz, Malajzia, Maldív-szigetek, Mianmar/Burma, Mongólia, Nepál, Pakisztán, Srí Lanka, Thaiföld, Vietnám”
            
            
               szövegrész helyébe a következő szöveg lép:
            
            
               „Banglades, Bhután, Fülöp-szigetek, India, Indonézia, Irak, Irán, Jemen, Kambodzsa, Kína, Laosz, Malajzia, Maldív-szigetek, Mianmar/Burma, Mongólia, Nepál, Pakisztán, Srí Lanka, Thaiföld, Vietnám”.
            
            
               2. cikk
            
            
               Ez a határozat az Európai Unió Hivatalos Lapjában való kihirdetésének napján lép hatályba.
            
            
               Kelt Brüsszelben, -án/-én. 2018.6.6.
            
            
               
                     A Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        A Bizottság (EU) 2016/1675 felhatalmazáson alapuló rendelete az (EU) 2015/849 európai parlamenti és tanácsi irányelvnek a stratégiai hiányosságokkal rendelkező, kiemelt kockázatot jelentő harmadik országok megállapítása tekintetében történő kiegészítéséről.
               
               
                  
                     (2)
                  
                        HL L 123., 2016.5.12., 1. o.
               
               
                  
                     (3)
                  
                        HL L 135., 2014.5.8., 1. o. 
               
               
                  
                     (4)
                  
                        HL L 76., 2018.3.19., 30. o.